આણંદ શહેરમાં મેફેર રોડથી જુના બસ સ્ટેન્ડ જોડતા પોસ્ટ ઓફિસ માર્ગ પર એસટી બસો અને વીટકોસ જેવા ભારે વાહનોની અવરજવરના કારણે ૬ મીટર પહોળા આ માર્ગ પર દિવસ દરમિયાન ટ્રાફિકની સમસ્યા સર્જાય છે અને જેના કારણે વેપારીઓ તેમજ ખરીદી અર્થે આવતા ગ્રાહકોને પોતાના વાહનો સલામત રીતે પાર્ક કરવામાં ખૂબ જ હાલાકી અનુભવી પડે છે. તેમજ મોટા અને ભારે વાહનોની અવરજવરના કારણે આ માર્ગ પર સર્જાતી ટ્રાફિકજામની સ્થિતિના કારણે આણંદ ટ્રાફિક પોલીસ અને ટોઇંગ વાનના કર્મચારીઓ દ્વારા ગ્રાહકો અને વેપારીઓના વાહનોને લોક લગાવી ટોઇંગ કરી લઇ જઇ દંડ ફટકારે છે. આ માર્ગ પર પાર્કિંગ માટે તંત્ર દ્વારા પટ્ટા દોરવામાં આવ્યા નથી. તેમ છતાં ટ્રાફિક પોલીસ અને ટોઇંગ વાનના કર્મચારીઓ કોઇપણ સ્થિતિને સમજ્યા વિના આડેધડ રીતે વાહનો ટોઇંગ કરી દંડ ફટકારે છે. જેના કારણે વેપારીઓના ધંધા રોજગાર ઉપર માઠી અસર થઇ છે. આજે સ્થાનિક વેપારીઓ રમેશભાઇ શાહ, વિનોદભાઇ ભાટીયા, દીપકભાઇ, નરેશભાઇ હેમતાણી, જીતેન્દ્રભાઇ, ઇશ્વરભાઇ પટેલ સહિત વેપારીઓએ આવેદનપત્ર આપ્યું હતું.